text: Ole Thestrup laver film i Tønder
  19 marts 2017 kl. 19.28
  Den erfarne skuespiller OleThestrup filmer to dage i Tønder. Det er eleverne i Filmvæksthuset i Tønder, som har overtalt ham til at spille hovedrollen.
  Det er elevernes hovedproduktion. Filmen, som har titlen "Landmand", handler om en småracistisk landmand, der opdager  to forældreløse flygtningebørn i sin lade. Et emne der tiltalte Ole Thestrup, selv om han sagde nejtak i første omgang.
  -  Vi sagde pænt farvel, og det var der jo ikke noget at gøre ved, siger filmens intruktør, Elise Kragh fra Kollund. Men så ringede han igen tre kvarter senere og sagde ja.
  - Det er vildt fedt. Han lytter til, hvad man siger. Han er ikke sådan, at han ved bedst. Og han kommer med input og forslag, siger hun til TV SYD.
  Også Johannes Guttorm Thomsen, som er underviser på Tønder Kulturskole, er glad for Thestrups medvirken.
  - Det gør noget ved stemningen på settet.  Det bliver mere intenst.
  Og Thestrup selv? Hvorfor vil han gerne være sammen med de unge mennesker?
  - For det første er det, fordi de gerne vil være sammen med mig. Sådan noget, det er gensidigt. Altså penge er jo heller ikke alt. Jeg får jo rigeligt mine udgifter dækket.
  
  